3. ลักษณะการประกอบธุรกิจ

3.1 ประวัติความเป็นมา

บริษัท กรุงเทพประกันภัย จำกัด (มหาชน) เริ่มประกอบธุรกิจด้านรับประกันวินาศภัยอัน ได้แก่
การประกันอัคคีภัย ประกันภัยทางทะเลและขนส่ง ประกันภัยยานยนต์ ประกันภัยเบ็ดเตล็ด
รวมทั้งการรับประกันภัยต่อ ตั้งแต่ปี 2490 และได้เข้าจดทะเบียนในตลาดหลักทรัพย์เมื่อปี 2521
บริษัทฯ ได้แปรสภาพเป็นบริษัทมหาชน ตามมติของผู้ถือหุ้นเมื่อวันที่ 1 เมษายน 2536
โดยได้จดทะเบียนเป็นนิติบุคคลตามกฎหมายว่าด้วยบริษัทมหาชน เมื่อวันที่ 1 กรกฎาคม 2536
มีทุนจดทะเบียนชำระแล้ว 200 ล้านบาท หลังจากนั้น มีการเพิ่มทุนจดทะเบียนอีก 4 ครั้ง คือ ครั้งที่
1 จากมติที่ประชุมผู้ถือหุ้นเมื่อวันที่ 3 เมษายน 2545 มีมติให้เพิ่มทุนจดทะเบียนอีก 100 ล้านบาท
รวมเป็นทุนจดทะเบียนชำระแล้ว 300 ล้านบาท ครั้งที่ 2 จากมติที่ประชุมผู้ถือหุ้นเมื่อวันที่ 26
เมษายน 2547 มีมติให้เพิ่มทุนจดทะเบียนอีก 90 ล้านบาท รวมเป็นทุนจดทะเบียนชำระแล้ว 390
ล้านบาท ครั้งที่ 3 จากมติที่ประชุมผู้ถือหุ้นเมื่อวันที่ 26 เมษายน 2549 มีมติให้เพิ่มทุนจดทะเบียนอีก
117 ล้านบาท รวมเป็นทุนจดทะเบียนชำระแล้ว 507 ล้านบาท และครั้งที่ 4
จากมติที่ประชุมผู้ถือหุ้นเมื่อวันที่ 23 เมษายน 2553 มีมติให้เพิ่มทุนจดทะเบียนอีก 253.5 ล้านบาท
รวมเป็นทุนจดทะเบียนชำระแล้ว 760.5 ล้านบาท ประกอบด้วยหุ้นสามัญ 76.05 ล้านหุ้น
มูลค่าที่ตราไว้หุ้นละ 10 บาท

3.2 ลักษณะการประกอบธุรกิจ

การบริหารงานในปี 2553 ภายใต้สถานการณ์ที่มีการเปลี่ยนแปลง
องค์กรต้องเตรียมความพร้อมรับการเปลี่ยนแปลงที่เกิดขึ้นทั้งจากปัจจัยภายในและภายนอกองค์กร
สำหรับผู้บริหารและพนักงานต้องสามารถปรับตัวให้ทันกับการเปลี่ยนแปลงได้ตลอดเวลา ซึ่งบริษัท
กรุงเทพประกันภัย จำกัด (มหาชน)
มีการวางแผนรับสถานการณ์การเปลี่ยนแปลงที่คาดว่าจะเกิดขึ้นเป็นอย่างดี รวมทั้ง
นำเทคโนโลยีมาช่วยอำนวยความสะดวกในการติดต่อสื่อสารและการให้บริการในภาวะวิกฤติ
ทำให้การบริการไม่หยุดชะงัก นอกจากนี้
ได้เตรียมปรับวิธีปฏิบัติงานและระบบงานเพื่อรองรับการบังคับใช้
การดำรงเงินกองทุนตามความเสี่ยง (Risk Based Capital – RBC)
ซึ่งคณะกรรมการกำกับและส่งเสริมการประกอบธุรกิจประกันภัย (คปภ.)
ได้เริ่มโครงการทดสอบคู่ขนานครั้งที่ 1 ไปแล้วในปี 2553 และจะมีการทดสอบครั้งที่ 2 ในปี 2554
(โดยใช้ข้อมูลสถานะทางการเงิน ณ 31 ธันวาคม 2552 และ 2553 ตามลำดับ)
ก่อนที่จะเริ่มบังคับใช้จริงในวันที่ 1 กันยายน 2554

นอกจากนี้ ในปี 2553 บริษัทฯ ยังสนับสนุนให้คนรุ่นใหม่ก้าวขึ้นมาเป็นผู้บริหารมากขึ้น
ทำให้มีโอกาสแสดงความสามารถในการบริหารจัดการและผลักดันกลยุทธ์ของบริษัทฯ
ให้บรรลุได้ตามเป้าหมาย และจากการวางกลยุทธ์รุกตลาดลูกค้ารายย่อยมาแล้วหลายปี รวมทั้ง
การเป็นผู้นำในการพัฒนาผลิตภัณฑ์เพื่อกระตุ้นตลาดอย่างต่อเนื่อง ทำให้บริษัทฯ
มีเบี้ยประกันภัยรับจากลูกค้ารายย่อยเติบโตในอัตราที่สูงตลอด 5 ปีที่ผ่านมา และบริษัทฯ
จะยังคงมุ่งมั่นรุกตลาดรายย่อยผ่านช่องทางใหม่ๆ เพิ่มขึ้นต่อไป

ด้านผลประกอบการของบริษัทฯ ในปี 2553
ประสบความสำเร็จสูงเกินเป้าหมายที่กำหนดไว้โดยมีเบี้ยประกันภัยรับรวมเกิน 10,000 ล้านบาท
เป็นปีแรก คือ มีเบี้ยประกันภัยรับทั้งสิ้น 10,555.7 ล้านบาท เพิ่มขึ้นร้อยละ 20.0
และมีผลกำไรสูงสุดในรอบกว่า 10 ปี คือ กำไรก่อนหักภาษีเท่ากับ 1,666.6 ล้านบาท
และกำไรสุทธิเท่ากับ 1,232.4 ล้านบาท เพิ่มขึ้นร้อยละ 31.2 หรือเป็นกำไรต่อหุ้น16.20 บาท
สูงกว่าปีก่อนที่เท่ากับ 12.35 บาท

จากความมุ่งมั่นดำเนินธุรกิจภายใต้กฎระเบียบของหน่วยงานภาครัฐบาลมาโดยตลอด
และมีระบบการบริหารจัดการความเสี่ยงภัยอย่างมีประสิทธิภาพ ส่งผลให้ในปี 2553 บริษัทฯ
ได้รับการปรับอันดับความน่าเชื่อถือทางการเงินจากสถาบัน Standard & Poor’s (S&P)
อยู่ในระดับ A- /Stable/-- ซึ่งเป็นระดับที่ดีและแนวโน้มอันดับเครดิตที่มีเสถียรภาพ
และมีผลประเมินการสำรวจการกำกับดูแลกิจการบริษัทจดทะเบียนของสมาคมส่งเสริมสถาบันกรรมการบริษัทไทย
(IOD) ปี 2553 อยู่ในกลุ่มดีเลิศต่อเนื่องเป็นปีที่ 2
รวมทั้งได้รับรางวัลบริษัทประกันวินาศภัยที่มีการบริหารงานดีเด่น อันดับ 1 ประจำปี 2552 อีกครั้ง
หลังจากที่เคยได้อันดับ 1 ติดต่อกัน 3 ปี (2545-2547)

สำหรับความรับผิดชอบต่อสังคมและสิ่งแวดล้อม ตามนโยบายด้าน Corporate Social
Responsibility (CSR) ของบริษัทฯ ยังคงมีการดำเนินกิจกรรมต่างๆ
ร่วมกับมูลนิธิกรุงเทพประกันภัยเหมือนเช่นทุกปีที่ผ่านมา นอกจากนี้ ในปี 2553 บริษัทฯ
จัดให้มีโครงการ BKI Clean up Green up กับตาวิเศษ โครงการประหยัดพลังงาน
โครงการใช้ทรัพยากรอย่างรู้คุณค่า และร่วมสนับสนุนโครงการสร้างป่าคืนแผ่นดินอย่างต่อเนื่อง

3.  พัฒนาการและความก้าวหน้าที่สำคัญ

บริษัทประกันวินาศภัยที่มีการบริหารงานดีเด่น อันดับ 1 ประจำปี 2552

 นับเป็นบทพิสูจน์ได้ว่า กรุงเทพประกันภัยยังครองความเป็นหนึ่งในธุรกิจประกันวินาศภัย ที่ยังยืนหยัดรักษาคุณภาพการบริหารงานที่ดี และยกระดับมาตรฐานการบริการในทุกๆ ด้าน ตลอดจนให้ความสำคัญกับการมีส่วนร่วมรับผิดชอบต่อสังคมด้วยดีเสมอมา ทำให้วันนี้กรุงเทพประกันภัยยังคงคว้ารางวัล “บริษัทประกันวินาศภัยที่มีการบริหารงานดีเด่น อันดับ 1 ประจำปี 2552” จากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) หลังจากที่เคยสละสิทธิ์การเข้าประกวดเนื่องจากได้รับรางวัลดังกล่าวติดต่อกันมาแล้วถึง 3 ปีซ้อน (ปี 2545 – 2547)

ได้รับการประเมินระดับ “ดีเลิศ”

ปี 2553 บริษัทฯ ได้รับการประเมินการกำกับดูแลกิจการบริษัทจดทะเบียนไทย
จัดโดยตลาดหลักทรัพย์แห่งประเทศไทยและตลาดหลักทรัพย์ เอ็ม เอ ไอ (บริษัทจดทะเบียน)
ให้อยู่ในระดับ “ดีเลิศ” (Excellent)
โดยผลดังกล่าวเป็นการประเมินจากมุมมองของนักลงทุนและประชาชนทั่วไปที่มีต่อมาตรฐานการกำกับดูแลกิจการของบริษัทจดทะเบียนใน
5 หมวดหลัก ได้แก่ สิทธิของผู้ถือหุ้น การปฏิบัติที่เท่าเทียมกันต่อผู้ถือหุ้น บทบาทของผู้มีส่วนได้เสีย
การเปิดเผยข้อมูลและความโปร่งใส และความรับผิดชอบของคณะกรรมการ

นอกจากนี้ กรุงเทพประกันภัย ยังได้รับการปรับการจัดอันดับความน่าเชื่อถือทางการเงิน จาก
Standard & Poor’s หรือ S&P ขึ้นเป็นระดับ A-/Stable/--
ซึ่งสะท้อนให้เห็นถึงความเป็นบริษัทชั้นนำในธุรกิจประกันวินาศภัยที่มีความสามารถทางการแข่งขัน
ด้วยผลประกอบการที่ดีเยี่ยม มีเงินกองทุนและสินทรัพย์ที่มั่นคง
ถือเป็นบริษัทประกันภัยที่แข็งแกร่งของประเทศไทย

พัฒนาการบริการผ่านออนไลน์

กรุงเทพประกันภัยเป็นผู้นำแห่งวงการประกันภัยในการอำนวยความสะดวกแก่ลูกค้าที่ซื้อประกันภัยทางออนไลน์
ผ่านเว็บไซต์ bangkokinsurance.com
ซึ่งนอกจากลูกค้าจะสามารถทำประกันภัยการเดินทางทั้งในประเทศและต่างประเทศทางออนไลน์
โดยสามารถพิมพ์กรมธรรม์ได้ทันทีแล้ว ล่าสุดบริษัทฯ
ยังได้เพิ่มประสิทธิภาพเว็บไซต์เพื่อให้บริการได้สะดวกและครบวงจร
ด้วยการบริการสินไหมทดแทนรถยนต์ออนไลน์ หรือ “i-Claim” ที่พัฒนาขั้นตอนการเคลมให้ง่าย
สะดวก และไม่ซับซ้อน ที่สำคัญคือ ประหยัดเวลาและค่าใช้จ่ายของลูกค้าในการเดินทางมาที่บริษัทฯ
และเมื่อลูกค้าทำรายการเสร็จสมบูรณ์ ระบบจะยืนยันโดยการส่ง SMS ให้ลูกค้าทราบทันที

พลิกโฉมการสำรวจอุบัติเหตุเพื่อเติมเต็มศักยภาพการบริการ 

กรุงเทพประกันภัย สร้างจุดแตกต่างในการให้บริการลูกค้า
และเพิ่มศักยภาพในการให้บริการเคลมสินไหมทดแทนรถยนต์แก่ลูกค้าอย่างครบวงจร ดังนี้

- “Smart Girl Surveyor”
เป็นการบริการที่ยกระดับบุคลากรหญิงที่มากด้วยความสามารถและความชำนาญจากประสบการณ์ทางด้านการเคลมสินไหมทดแทนรถยนต์
เพื่อให้บริการสำรวจอุบัติเหตุรถยนต์นอกสถานที่ ณ จุดเกิดเหตุ
ด้วยรถสำรวจอุบัติเหตุคู่ใจที่ได้มีการปรับโฉมใหม่ให้มีความสดใส และโดดเด่นยิ่งขึ้น
เน้นการบริการที่มีประสิทธิภาพ ด้วยความอบอุ่น มั่นใจ เพื่อให้ลูกค้าได้รับความพึงพอใจอย่างสูงสุด

 - E-Surveyor (Electronic Surveyor) บริษัทฯ ได้มีการพัฒนาการเคลมสินไหมทดแทนรถยนต์อีกขั้น โดยการนำ PDA (Personal Digital Assistance) เทคโนโลยีการสื่อสารที่เชื่อมต่อระบบการบริการเคลมระหว่างบริษัทฯ กับพนักงานสำรวจอุบัติเหตุที่อยู่ ณ จุดเกิดเหตุได้อย่างสะดวก ซึ่งระบบดังกล่าวจะแจ้งตำแหน่งการเกิดอุบัติเหตุของลูกค้า เพื่อให้พนักงานสำรวจอุบัติเหตุที่อยู่ใกล้จุดเกิดเหตุเดินทางไปให้บริการเคลมแก่ลูกค้าอย่างรวดเร็ว และยังสามารถบันทึกข้อมูลการเกิดเหตุและความเสียหายบน PDA เพื่อส่งข้อมูลมา update ในระบบที่สำนักงานโดยอัตโนมัติในทันที (Real Time) โดยลูกค้าสามารถเซ็นชื่อกำกับบน PDA และพนักงานสำรวจอุบัติเหตุจะเรียกพิมพ์ Claim Slip หรือใบแจ้งความเสียหายให้แก่ลูกค้าเพื่อนำรถยนต์เข้าซ่อมอู่ได้ทันที ซึ่งจะเพิ่มความรวดเร็วและลดปริมาณการใช้กระดาษเพื่อลดโลกร้อนอีกด้วย 

เพิ่มช่องทางชำระเบี้ยประกันภัย

กรุงเทพประกันภัย เพิ่มช่องทางการชำระเบี้ยประกันภัย โดยได้ร่วมกับ ธนาคารออมสิน และบริษัท
ทรู มันนี่ จำกัด ให้ลูกค้ากรุงเทพประกันภัยสามารถชำระเบี้ยประกันภัยทุกประเภท
โดยไม่เสียค่าธรรมเนียม ผ่านเครื่อง ATM และเคาน์เตอร์ของ ธนาคารออมสิน และทรูมันนี่
ที่จุดบริการชำระเงินร้าน CP Fresh Mart, True Partner, Smart Post, Blisstel,
108 Shop และผ่านโทรศัพท์มือถือในระบบ ทรูมูฟ (True Move) ทั้งนี้ เพื่ออำนวยความสะดวก
รวดเร็ว และตอบสนองความต้องการของลูกค้าให้ได้รับความพึงพอใจสูงสุด

พัฒนาสร้างสรรค์รูปแบบกรมธรรม์ใหม่ๆ เพื่อรองรับความเสี่ยง

กรุงเทพประกันภัย พัฒนาและสร้างสรรค์กรมธรรม์รูปแบบใหม่ๆ ให้เหมาะสมกับทุกสถานการณ์
เพื่อรองรับกับความเสี่ยงในการดำเนินชีวิตปัจจุบัน โดยในปี 2553 บริษัทฯ
ได้คิดค้นกรมธรรม์ประกันภัยรูปแบบใหม่ๆ ดังนี้

-   กรมธรรม์ “ประกันภัยรถยนต์ 3+ On Tour”
    กรมธรรม์ประกันภัยรถยนต์ที่ให้ความคุ้มครองระยะสั้น 30 วัน
    เพื่อเป็นทางเลือกใหม่สำหรับผู้ที่ใช้รถน้อย
    หรือผู้ที่มีรถยนต์จำนวนหลายคันแต่ไม่มีความจำเป็นต้องใช้รถทุกคันเป็นประจำ
    โดยอาจจะใช้รถในระยะเวลาสั้นๆ ในช่วงเทศกาลเท่านั้น
    ไม่ต้องเสียค่าเบี้ยประกันภัยรถยนต์ทั้งปี ทั้งนี้
    ในกรณีที่เกิดอุบัติเหตุจากการชนแล้วผู้เอาประกันภัยเป็นฝ่ายผิดหรือไม่สามารถระบุคู่กรณีได้
    จะมีส่วนรับผิดชอบค่าเสียหายส่วนแรก (Deductible) 2,000 บาท

-   กรมธรรม์ “Happy 45⁺” กรมธรรม์ประกันอุบัติเหตุส่วนบุคคลสำหรับกลุ่มคนวัย 45 ปีขึ้นไป
    โดยให้ความคุ้มครองครอบคลุมการสูญเสียชีวิตจากอุบัติเหตุตลอด 24 ชั่วโมง ทั่วโลก
    ด้วยวงเงินคุ้มครองสูงสุดถึง 700,000 บาท และการสูญเสียอวัยวะ สายตา
    หรือทุพพลภาพถาวรสิ้นเชิง รวมถึงค่ารักษาพยาบาลกรณีได้รับบาดเจ็บจากอุบัติเหตุ สูงสุดถึง
    200,000 บาท/ครั้ง และที่พิเศษคือค่าใช้จ่ายสำหรับรถ Wheel Chair สูงถึง 10,000 บาท
    อีกด้วย เบี้ยประกันภัยเริ่มต้นเพียง 3,180 บาท/ปี
    และไม่ต้องตรวจสุขภาพก่อนการทำประกันภัย

-   กรมธรรม์ “ประกันภัยทรัพย์สินคุ้มครองภัยจากเหตุการณ์ความไม่สงบ”
    เพื่อรองรับสถานการณ์ในปัจจุบัน คุ้มครองความเสี่ยงภัยที่ครอบคลุมมากกว่าภัยก่อการร้าย
    โดยให้ความคุ้มครองทรัพย์สิน จากภัยการจลาจล การนัดหยุดงาน การกระทำอันมีเจตนาร้าย
    เพื่อผลทางการเมือง ศาสนา หรือลัทธินิยม หรือการก่อความวุ่นวายทางการเมือง
    การก่อวินาศกรรม และการก่อการร้าย ทั้งนี้
    ยังรวมถึงการกระทำของเจ้าหน้าที่ผู้มีอำนาจตามกฎหมายในการปฏิบัติหน้าที่เพื่อระงับหรือบรรเทาความเสียหายอันเป็นผลสืบเนื่องจากภัยดังกล่าว
    และความคุ้มครองพิเศษ ได้แก่ ค่าใช้จ่ายในการดับเพลิง และค่าใช้จ่ายที่จำเป็นในการค้ำยัน
    การรื้อถอน การทำลาย หรือการขนย้ายซากทรัพย์สินที่เอาประกันภัยอีกด้วย

    4.  ภาพรวมการประกอบธุรกิจของบริษัท และบริษัทร่วม

การประกอบธุรกิจของบริษัทฯ แบ่งออกเป็น 2 ด้าน คือ

1.  ด้านการรับประกันภัย

ธุรกิจหลักของบริษัทฯ คือ รับประกันวินาศภัยทุกประเภท แบ่งเป็น

-   การรับประกันภัยโดยตรง เป็นการรับประกันภัย ผ่านตัวแทน นายหน้าบุคคลธรรมดา
    นายหน้านิติบุคคล สถาบันการเงิน และลูกค้าโดยตรง

-   การรับประกันภัยต่อจะรับจากบริษัทประกันวินาศภัยอื่นๆทั้งในประเทศและต่างประเทศ

  การรับประกันภัย จะแบ่งแยกตามประเภทการประกันภัยได้เป็น 4 ประเภทคือ การประกันอัคคีภัย
  การประกันภัยทางทะเลและขนส่ง การประกันภัยรถยนต์ และการประกันภัยเบ็ดเตล็ด

2.  ด้านการลงทุน

ธุรกิจอีกส่วนหนึ่ง คือ กิจการทางด้านการลงทุน บริษัทประกันวินาศภัย
สามารถนำเงินสดคงเหลือไปลงทุนเพื่อแสวงหาผลประโยชน์ โดยจะต้องปฏิบัติตามประเภท สัดส่วน
และเงื่อนไขที่กฎหมายกำหนดโดยเคร่งครัด
ปัจจุบันนี้กฎหมายที่ควบคุมการลงทุนของบริษัทประกันวินาศภัยโดยเฉพาะ ได้แก่
ประกาศกระทรวงพาณิชย์ เรื่องการลงทุนประกอบธุรกิจอื่นของบริษัทประกันวินาศภัย

การลงทุนของบริษัทฯ ส่วนหนึ่งเป็นการลงทุนที่ให้ผลตอบแทนคงที่ ได้แก่ เงินฝากประจำ
ตั๋วสัญญาใช้เงิน พันธบัตรรัฐบาล หรือรัฐวิสาหกิจ หุ้นกู้ เงินให้กู้ยืม โดยมีหลักทรัพย์จำนอง
และเงินให้กู้ยืมอื่นๆ อีกส่วนหนึ่งเป็นการลงทุนในหุ้นทุน ทั้งที่จดทะเบียนในตลาดหลักทรัพย์
และหุ้นนอกตลาดหลักทรัพย์ ตลอดจนการลงทุนในหน่วยลงทุน
ซึ่งออกโดยบริษัทหลักทรัพย์จัดการกองทุนรวมต่างๆ การลงทุนของบริษัทฯจะคำนึงถึงสภาพคล่อง
ความมั่นคง และเสถียรภาพของการลงทุนเป็นหลัก

5.  โครงสร้างรายได้

(ล้านบาท)

[]

6.  เป้าหมายการดำเนินธุรกิจ

บริษัท กรุงเทพประกันภัย จำกัด (มหาชน) กำหนดวิสัยทัศน์ มุ่งเป็นที่สุดในใจลูกค้า
ที่เน้นการเติบโตอย่างยั่งยืนด้วยฐานการเงินที่มั่นคงและแข็งแกร่ง ผลิตภัณฑ์ประกันภัยที่หลากหลาย
และการตอบสนองความต้องการของลูกค้าอย่างตรงใจ

บริษัทฯ มุ่งดำเนินธุรกิจบนพื้นฐานของ

1.  การจัดการบริหารความเสี่ยงภัยอย่างมืออาชีพ เพื่อสร้างสมดุลของการเติบโตและผลกำไร

2.  การพัฒนาศักยภาพบุคลากรและเทคโนโลยี
    เพื่อรองรับการเปลี่ยนแปลงและการเติบโตของบริษัทฯ

3.  การเป็นบรรษัทธรรมาภิบาลที่รับผิดชอบต้อสังคมและสิ่งแวดล้อม

เป้าหมายการดำเนินธุรกิจ

ผลการดำเนินธุรกิจ ในปี 2553 ของบริษัทฯ เพิ่มขึ้นในอัตราที่น่าพอใจ คือ
มีเบี้ยประกันภัยรับโดยตรงเติบโตร้อยละ 23.0 สำหรับในปี 2554 กำหนดเป้าหมายเติบโตที่ร้อยละ
4.0 เมื่อเทียบกับฐานปี 2553 ที่เติบโตสูงมาก
เนื่องจากคาดว่าอัตราการเติบโตของเศรษฐกิจจะไม่สูงเท่าปี 2553 โดยบริษัทฯ
ยังเน้นการขยายฐานลูกค้ารายย่อยผ่านช่องทางแบงก์แอสชัวรันส์และการขายตรงทางโทรศัพท์ต่อเนื่องจากปีก่อนเนื่องจากตลาดยังมีแนวโน้มเติบโตได้
โดยใช้เทคโนโลยีใหม่ๆ ช่วยเสริมศักยภาพในการปฏิบัติงานและการส่งมอบบริการ
เพิ่มการพัฒนาผลิตภัณฑ์ที่มีรูปแบบและความคุ้มครองที่หลากหลายเพื่อเป็นทางเลือกและรองรับ
Lifestyle ของผู้บริโภค
พัฒนาบุคลากรให้มีความรอบรู้และทักษะในการให้คำแนะนำแก่ลูกค้าและส่งเสริมให้พนักงานเข้าร่วมกิจกรรมที่เป็นประโยชน์ต่อสังคมและร่วมรณรงค์ลดโลกร้อน